એક સોસાયટીમાં સાવ જુદી જ ઘટના બની હતી. એના વહીવટદાર ચોખ્ખા હતા. જે બિલ્ડર સાથે રીડેવલપમેન્ટનો કરાર કર્યો હતો તેની પાસે દસ્તાવેજરૂપે સ્પષ્ટ કરાર કર્યો હતો. તમામ રહીશોને આશા હતી કે ટૂંક સમયમાં પોતે નવા ઘરમાં રહેવા જશે, પરંતુ ખેલ એવો ખેલાઈ ગયો કે જે બિલ્ડરને રીડેવલપમેન્ટનું કામ સોંપ્યું હતું તેણે ચારેક મહિના પછી કોઈ બીજા બિલ્ડર સાથે સોદો કરીને બારોબર તેને બધું સોંપી દીધું હતું. સોસાયટીના રહીશોનો કરાર જૂના બિલ્ડર સાથે થયેલો હતો અને આ નવો બિલ્ડર હવે એ રહીશોને ગાંઠતો નહોતો. રહીશોના અધિકારો પર એ તરાપ મારી બેઠો હતો. રહીશો કંઈ કહે તો એક જવાબ સાંભળવા મળતો કે મારે તમારી સાથે ક્યાં કશોય કરાર થયો છે? મેં તો મારી શરતો સાથે આ કૉન્ટ્રૅક્ટ લીધો છે. રહીશો ભરાઈ પડ્યા. કદાચ કોર્ટમાં કાનૂની કાર્યવાહી કરે તો તેમની ફેવરમાં જજમેન્ટ મળે પણ ખરું, પરંતુ એવી ઉપાધિમાં પડવું તો ખરુંને! છેવટે રહીશોએ પોતાના નુકસાન સાથે સમાધાન કરવું પડ્યું. હકીકત એ હતી કે જૂનો બિલ્ડર અને નવો બિલ્ડર અંદરખાનેથી એકબીજાના પાર્ટનર જ હતા. ગ્રાહકોને ચૂનો લગાડવા માટેની આ બધી તેમની વ્યૂહરચનાઓ હતી.